ไทยประกันสุขภาพโต25%
ไทยประกันสุขภาพตั้งเป้าทำเบี้ย 250 ล้าน เน้นจับลูกค้าเฉพาะกลุ่ม
12 ม.ค. 2558

ไทยประกันสุขภาพตั้งเป้าทำเบี้ย 250 ล้าน เน้นจับลูกค้าเฉพาะกลุ่ม
นายสุวัฒน์ ฤกษ์สุจริต ผู้จัดการทั่วไป บริษัท ไทยประกันสุขภาพ เปิดเผยว่า ในปีนี้บริษัทตั้งเป้าทำเบี้ยให้ได้ 250 ล้านบาท  หรือเติบโต 25% เมื่อเทีียบกับปี 2557 ที่คาดว่ามีเบี้ย 200 ล้านบาท โดยยังคงทำธุรกิจด้วยความระมัดระวังจับกลุ่มลูกค้าเฉพาะกลุ่ม ที่ให้ความสำคัญกับการดูแลสุขภาพอย่างจริงจัง
แหล่งข่าวจากฝ่ายสินไหมทดแทน บริษัท ไทยประกันสุขภาพ เปิดเผยว่า ปีที่ผ่านมาสัดส่วนอัตราค่าสินไหมต่อเบี้ยประกันของบริษัทอยู่ในระดับที่น่าพอใจ โดยประกันสุขภาพกลุ่มมีอัตราค่าสินไหมที่ 70% ส่วนประกันสุขภาพรายเดี่ยวค่าสินไหมอยู่ที่ 60% ขณะที่อัตราการต่ออายุอยู่ในระดับเกิน 100%
“ที่อัตราการต่ออายุของลูกค้าเก่าเกิน 100% เพราะเบี้ยต่อคนสูงขึ้น จากอายุที่เพิ่มขึ้นและการเคลมค่ารักษาพยาบาลในปีที่ผ่านๆ มา บริษัทมีการปรับราคาเบี้ยให้เหมาะสมกับความเสี่ยง แต่ลูกค้ายังคงทำประกันสุขภาพกับบริษัทในปีต่ออายุ แสดงให้เห็นว่าบริการของบริษัทสามารถดึงดูดลูกค้าไว้ได้” แหล่งข่าว เปิดเผย
แหล่งข่าว เปิดเผยอีกว่า แนวโน้มการทำประกันสุขภาพของคนไทยในระดับที่มีรายได้ปานกลางจะเพิ่มขึ้นอย่างต่อเนื่อง เพราะปัจจุบันโรงพยาบาลยึดธุรกิจมาก่อนและต้องมีกำไร ทำให้ค่ารักษาพยาบาลถูกปรับขึ้นทุกปี โดยที่ไม่สามารถโทษใครได้ การทำประกันสุขภาพจึงเป็นหนึ่งในเครื่องมือวางแผนทางการเงินที่ไม่ต้องกังวลหากเกิดการเจ็บป่วย
อย่างไรก็ตาม บริษัทไม่มีนโยบายในการเร่งเติบโตเพื่อกวาดเบี้ยให้ได้มากๆ เพราะบริษัทประกันสุขภาพไม่ได้มีธุรกิจอื่นเข้ามาชดเชย เช่น บริษัทประกันชีวิตที่มีรายได้จากเบี้ยประกันอื่นๆ เข้ามาชดเชยการขาดทุนจากประกันสุขภาพและยังได้เปรียบจากขนาดธุรกิจ เพราะมีลูกค้าจำนวนมากทำให้ต้นทุนในการดำเนินงานต่ำ